איילין קולינס

איילין מארי קולינס (נולדה ב-19 בנובמבר 1956) היא אסטרונאוטית בנאס"א לשעבר וקולונל בדימוס בחיל האוויר של ארצות הברית. כמדריכת טיסה וטייסת ניסויים לשעבר, קולינס הייתה האישה הראשונה ששימשה טייסת ומפקדת על מעבורת חלל. קולינס שהתה בחלל החיצון 38 ימים, 8 שעות ו-10 דקות. היא פרשה ב-1 במאי 2006 ומכהנת כחברת דירקטוריון בקבוצת USAA .

ראשית חייה 
קולינס נולד באלמירה, ניו-יורק . ההורים שלה היו ג'יימס א. ורוז מארי קולינס, מהגרים ממחוז קורק, אירלנד. יש לה שלושה אחים. בתור ילדה הייתה חברה בצופים, וכבר אז הביעה עניין להיות טייסת או אסטרונאוטית.

לאחר שסיימה לימודיה באקדמיה החופשית של אלמירה בשנת 1974, קולינס למדה מתמטיקה בקולג' הקהילתי קורנינג והשלימה תואר ראשון באוניברסיטת סירקיוז ב-1978. סיימה תואר שני במדעים בפעולות מחקר מאוניברסיטת סטנפורד בשנת 1986, ותואר M.A בניהול מערכות חלל מאוניברסיטת וובסטר  בשנת 1989.

הקריירה בחיל האוויר 
לאחר סיום לימודיה בסירקיוז, היא הייתה אחת מתוך ארבע נשים שנבחרו להכשרת טיסה בבסיס חיל האוויר ואנס באוקלהומה. לאחר שקיבלה את כנפי הטיסה שלה, היא נשארה בבסיס ואנס במשך שלוש שנים כמדריכת טיסה על מטוסי טאלון T-38  ולאחר מכן עברה להדריך על מטוס C-141 סטארליפטר  בבסיס חיל האוויר טראוויס בקליפורניה. בין השנים 1986 ל-1989, היא הוצבה באקדמיית חיל האוויר בקולורדו, שם היא שימשה כמרצה למתמטיקה ומדריכת טיסה על מטוסי T-41 . ב-1989, קולינס נהייתה לטייסת השנייה שהשתתפה בבית הספר לטייסי ניסוי של חיל האוויר האמריקאי. היא נבחרה לתוכנית האסטרונאוטים בשנת 1990. סך הכל צברה קולינס כ-6751 שעות טיסה בכ-30 סוגים שונים של כלי טיס.

על שירותה בחיל האוויר עוטרה בצלב התעופה המצוינת, אות לגיון ההצטיינות, מדליית השירות העילאי של מחלקת ההגנה ועיטורים נוספים.

קולינס נישאה לטייס פאט יאנגס בשנת 1987, ולהם שני ילדים.

הקריירה כאסטרונאוטית 

קולינס נבחרה להיות אסטרונאוטית בשנת 1990, וב-1995 הטיסה לראשונה מעבורת חלל במהלך המשימה STS-63, המשימה כללה מפגש בין מעבורת החלל דיסקברי ותחנת החלל מיר הרוסית. לאות הוקרה על ההישג שלה בתור טייסת המעבורת הראשונה, היא קיבלה את גביע הרמון . לקראת השיגור, ולכבוד היותה הטייסת הראשונה, היא הזמינה את נשות קבוצת ה-13 של מרקורי להיות אורחות מיוחדות בשיגור. מתוך הקבוצה, שבע מהנשים היו נוכחות בשיגור, וקולינס הביאה בטיסה מזכרות מיוחדות בשביל כולן.

בנוסף היא שימשה כטייסת של המשימה STS-84 ב-1997.

קולינס הייתה גם המפקדת הראשונה של רכב חלל בפיקודה על משימת המעבורת STS-93, ששוגרה ביולי 1999 ופרשה את טלסקופ החלל צ'נדרה.

קולינס פיקדה על המשימה STS-114. משימת "חוזרים לטיסה" של נאס"א שנועדה לבחון שיפורים בבטיחות ומילוי אספקה בתחנת החלל הבינלאומית (ISS). הטיסה יצאה לדרכה ב-26 ביולי 2005 וחזרה ב-9 באוגוסט 2005. במהלך המשימה STS-114 קולינס הפכה לאדם הראשון שהטיס מעבורת באמצעות תמרון רוחב מלא של 360 מעלות (תמרון בו עוגנים לתחנת החלל הבינלאומית).
החשיבות של היכולת לנחות על תחנת החלל הייתה בכך שזה אפשר צילום של בטן המעבורת על מנת להבטיח שאין כל נזק לפני שהמעבורת תצא שוב לדרכה (מה שקרה למעבורת החלל קולומביה שמגן החום שלה נפגע).

ב-1 במאי 2006 הודיעה קולינס שהיא עוזבת את נאס"א כדי שיהיה לה יותר זמן לבלות עם משפחתה ולהתמקד בענייניה הפרטיים. מאז פרישתה מנאס"א היא שימשה פרשנית לענייני נחיתות והמראות של מעבורות חלל עבור רשת CNN.
על שירותה בנאס"א עוטרה במדליית המנהיגות ובמדליית טיסת החלל.

זיכרון מעבורת הקולומביה
ביוזמת שר המדע והטכנולוגיה דאז, מתן וילנאי, ורונה רמון הגיעו לישראל האסטרונאוטים שיצאו לחלל למשימות במעבורת דיסקברי. האסטרונאטים הגיעו לשורת אירועים שנערכו לציון 3 שנים לאסון הקולומביה. קולינס, מפקדת המעבורת דיסקברי עמדה בראש המשלחת. האסטרונאוטים הגיעו לישראל ב-27 וב-28 בינואר 2006, מועד נפילתה של מעבורת החלל קולומביה והשתתפו בשורת אירועי זיכרון. קולינס נאמה בכנס החלל הבינלאומי על שם אילן רמון והשתתפה בכינוס חוג הנשיא למדע בנושא חקר החלל בישראל.

פעילותה הפוליטית 
ב-20 ביולי 2016 קולינס נשאה דברים במהלך כנס המפלגה הרפובליקנית בקליבלנד, אוהיו, כחלק ממערכת הבחירות לנשיאות ארצות הברית 2016. (ועידה זו אישרה שדונלד טראמפ הוא מועמד המפלגה). קולינס הייתה אמורה לתמוך פומבית בטראמפ, לא עשתה זאת בנאומה. שמה של קולינס עלה כמועמדת לתפקיד ראש נאס"א אולם פרשנים העריכו כי סיכוייה לא היו גבוהים לאור חוסר התמיכה הפומבית בטראמפ.

פרסים ואותות כבוד 
קולינס זכתה בפרס הרוח החופשית ובגביע החלל הלאומי ב-2006. כמו כן היא זכתה שמצפה אסטרונומי ייקרא על שמה – מצפה איילין מ. קולינס – המנוהל על ידי המכללה הקהילתית קורנינג. 
קולינס נמצאת בהיכל התהילה הנשי הלאומי. אנציקלופדיה בריטניקה הגדירה אותה כאחת מ-300 הנשים בהיסטוריה ששינו את העולם.
שדרת הכניסה הראשית לנמל התעופה סירקיוז הנקוק אינטרנשיונל  נקראת על שמה של קולינס. 
בית המחוקקים של מדינת ניו יורק העביר החלטה להכרה בקריירה שלה ב-9 במאי 2006. בהחלטה, שנוגעת בנקודות ציון רבות בקריירה של קולינס, נכתב בין השאר, "זו האחריות של גוף חקיקה זה לתת הכרה ולפרסם בפומבי את הדרך המשמעותית של אנשים אלו מהאומה האצילית הזו שהצטיינו באמצעות הקריירות שלהם למופת, חלוצי רוח ומלאי משמעות." ההכרה מומנה על ידי הסנטור ג'ורג' ווינר  מהסנאט והמחוקק תומאס פ. או'מרה  מבית המחוקקים. 
מכללת אלמירה  העניקה לאיילין קולינס תואר דוקטור של כבוד בטקס לציון 148 שנים לייסוד המכללה ב-4 ביוני 2006. 
נשות חבר המנהלים של פלנטריום אדלר העניקו לאיילין קולינס את פרס נשים במדעי החלל ב-7 ביוני 2006.
ב-14 ביוני 2006 אוניברסיטת קולג' בדבלין  העניקה לקולונל קולינס תואר דוקטור של כבוד מהאוניברסיטה הלאומית של אירלנד.
בשנת 2007 קרן החלל העניקה לקולינס את פרס הפעילות הציבורית ע"ש דאגלס ס. מורואו, פרס שניתן פעם בשנה לאדם יחיד או לארגון אשר תרמו תרומה משמעותית להעלאת המודעות הציבורית בנושא תוכניות החלל.
ב-19 באפריל 2013 איילין קולינס נכנסה להיכל התהילה של האסטרונאוטים בארצות הברית.
קולינס חברה בעמותת חיל האוויר, מסדר הדדליאנים , ארגון הטייסות הצבאיות, קרן החלל של ארצות הברית, המכון האמריקאי למדעי התעופה והחלל וה-99  (ארגון נשים טייסות). 
אות לגיון הכבוד הצרפתי.

קישורים חיצוניים 

 
 Eileen Collins  סרטונים שהופקו על ידי: Makers: Women Who Make America

הערות שוליים 

אסטרונאוטים אמריקאים
טייסות חלל
טייסי ניסוי אמריקאים
טייסות ניסוי אמריקאיות
קצינים וחוגרים בחיל האוויר של ארצות הברית
טייסי חיל האוויר של ארצות הברית
טייסות חיל האוויר של ארצות הברית (נשים)
מעוטרי צלב התעופה המצוינת (ארצות הברית)
אמריקאים מעוטרי אות לגיון ההצטיינות
מקבלי אות לגיון הכבוד
בוגרות תנועת הצופים
בוגרי תנועת הצופים
אמריקאיות מעוטרות אות לגיון ההצטיינות
אסטרונאוטיות אמריקאיות
טייסי חלל
אמריקאיות שנולדו ב-1956
אמריקאים שנולדו ב-1956